Oscar Pistorius soek nie geld terug nieOscar Pistorius saam met sy pa, Henke, broer Carl en suster Aimee in die agtergrond. Foto: Antoine de Ras/Independent Newspapers/ Pool “Die geld is onvoorwaardelik aan hulle gegee; daar is nie enige voorwaardes aan verbonde nie,” het adv. Barry Roux, namens Pistorius, gesê. “Mnr. Pistorius wil dit nie terughê nie.” Hy het gesê die geld is aan die Steenkamps betaal nadat hulle aangedui het dat hulle finansieel swaarkry na die dood van hulle dogter. Roux het reageer op ŉ verklaring wat deur Barry en June Steenkamp se regsverteenwoordiger, Dup du Bruyn, aan die media gestuur is. Du Bruyn het daarin aangedui dat Pistorius sedert Maart verlede jaar tot einde September vanjaar R6 000 per maand aan die Steenkamps betaal het. Volgens die verklaring was die Steenkamps verbaas dat dié vertroulikheidsooreenkoms in die hof openbaar gemaak is sonder hulle medewete. Volgens Du Bruyn wou die Steenkamps die media inlig oor die ooreenkoms, maar Pistorius het versoek dat dit vertroulik gehou word. Roux het gesê Pistorius het sy motor vir R375 000 verkoop en wou ook dié geld vir die Steenkamps gee. Volgens die atleet is daar geld in ŉ trustrekening inbetaal nadat die Steenkamps aangedui het hulle soek nie sy geld nie. Hy het beklemtoon dat Pistorius ook nie dié geld wil terugkry nie. Staatsaanklaer Gerrie Nel het Dinsdag aan die hof gesê June Steenkamp wou nie die R375 000 hê nie, aangesien dit “bloedgeld” is. Die hofverrigtinge is intussen verdaag nadat Roux aangedui het dat hy geen verdere getuies het nie. Nel het aangedui dat hy drie of vier getuies sal roep. Die saak duur voort. Klik hier om die hooftrekke van die hofverrigtinge gratis op Maroela Media te volg.